MOZZJONI GĦAL RIŻOLUZZJONI

imressqa skont l-Artikolu 113 tar-Regoli ta' Proċedura

dwar il-prijoritajiet tal-Parlament Ewropew għall-Programm Leġiżlattiv u ta' Ħidma tal-Kummissjoni għall-2009

Mozzjoni għal riżoluzzjoni tal-Parlament Ewropew dwar il-prijoritajiet tal-Parlament Ewropew għall-Programm Leġiżlattiv u ta' Ħidma tal-Kummissjoni għall-2009

Il-Parlament Ewropew ,

wara li kkunsidra l-Komunikazzjoni tal-Kummissjoni dwar Strateġija Annwali ta' Politika għall-2009 (COM(2008) 72), adottata fit-13 ta' Frar 2008, u ppreżentata mill-Kummissjoni u diskussa fis-sessjoni parzjali tal-Parlament ta' Marzu 2008,

wara li kkunsidra r-rapport ta' sinteżi tal-Konferenza taċ-Chairpersons tal-Kumitati tad-9 ta' Lulju 2008,

wara li kkunsidra l-Artikolu 33 tar-Regoli ta' Proċedura tiegħu,

billi l-Programm Leġiżlattiv u ta' Ħidma tal-Kummissjoni għall-2009 jrid jitqies fil-kuntest tal-elezzjonijiet għall-Parlament Ewropew, it-tmiem tal-mandat tal-Kummissjoni attwali u n-nomina ta' Kummissjoni ġdida,

billi l-politiki maħsuba biex jiżviluppaw l-UE 'fl-iktar soċjetà ta' għarfien kompetittiva fid-dinja' għandhom jitfasslu b'tali mod li ma ssirx ħsara lill-għanijiet ewlenin l-oħra li l-UE qed taħdem għalihom, b'mod partikulari l-ġlieda kontra l-bidla fil-klima, l-għan li ssir l-iktar soċjetà effiċjenti fl-użu tal-enerġija fid-dinja u li tgħin sabiex jintlaħqu l-Objettivi tal-Millenju,

billi l-Kummissjoni, permezz tad-dritt tagħha għall-inizjattiva u bħala l-gwardjana tat-Trattati, għandha rwol u obbligu speċjali meta tipproponi politiki ġodda u leġiżlazzjoni ġdida li tfittex dawk l-istrumenti li huma proporzjonali u adattati għall-objettivi u li jwasslu għal sitwazzjonijiet fejn kulħadd jibbenefika, u li jikkonċiljaw għanijiet u interessi li kultant jidhru kuntradittorji,

Il-Bidla fil-Klima u l-Ewropa Sostenibbli

Jilqa' b'sodisfazzjon l-impenn tal-Unjoni Ewropea li tibqa' tmexxi n-negozjati internazzjonali u li tirrealizza din l-ambizzjoni permezz ta' miżuri konkreti fl-Ewropa; jinnota bi tħassib, madankollu, li dwar il-proposti attwali anke l-objettiv ta' 30% sal-2020 mhux kompatibbli mar-rakkomandazzjonijiet xjentifiċi biex il-bidla fil-klima tkun limitata għal +2°C jekk jinżamm il-livell attwali permess ta' kumpens bi krediti esterni; jitlob lill-Kummissjoni għalhekk, biex tiżgura li tul in-negozjati dwar il-pakket dwar il-klima l-ambizzjoni kif miftiehma fil-Kunsill Ewropew tikber, u li l-pakket jikkontribwixxi għan-negozjati internazzjonali għall-ftehim ġejjieni dwar il-klima li jkun konsistenti mal-objettivi ta' +2°C;

Jinsisti li d-dħul kollu mill-irkant tal-ETS tal-UE jrid jintuża biex tkun indirizzata l-bidla fil-klima, fl-Ewropa jew fil-pajjiżi li qed jiżviluppaw; ma jaqbilx mal-proposti biex l-allokazzjoni mill-ETS tal-UE tintuża biex ikunu ssussidjati teknoloġiji partikulari; iqis li l-prezz prevedibbli tal-karbonju għandu jkun l-istrument ewlieni li jorjenta t-teknoloġiji lejn is-suq;

Iqis li l-UE trid tipprepara b'mod urġenti l-kapaċità finanzjarja fil-livell ta' UE għall-impenji li jridu jittieħdu bħala parti mill-ftehim ġejjieni dwar il-klima, b'mod partikulari dwar it-tnaqqis tal-emissjonijiet esterni u dwar l-għoti ta' premijiet meta jkunu evitati d-deforestazzjoni u d-degradazzjoni, kif ukoll l-għajnuna biex il-pajjiżi li qed jiżviluppaw jaddattaw għall-bidla fil-klima; jistieden lill-Kummissjoni biex tagħmel proposti skont il-konklużjoniet xjentifiċi tar-Raba' Rapport ta' Evalwazzjoni tal-Panel Intergovernamentali dwar il-Bidla fil-Klima (IPCC) u l-bżonnijiet ta' finanzjament identifikati fil-qafas tal-ħidma ta' tħejjija għall-Konvenzjoni tan-Nazzjonijiet Uniti dwar il-Bidla fil-Klima/Protokoll ta' Kyoto (UNFCCC/KP);

Huwa xxukjat, fil-kuntest tal-objettivi tal-UE għall-ħarsien tal-bijodiversità kif ukoll tat-trażżin tal-bidla fil-klima, mid-dewmien fil-preżentazzjoni ta' proposta biex ikun ipprojbit it-tqegħid fis-suq ta' prodotti tal-injam li nkiseb illegalment;

Jitlob li jkun hemm tisħiħ fil-politika tal-konsum sostenibbli permezz ta' objettivi annwali għat-tnaqqis tal-użu tar-riżorsi naturali fl-UE;

Jenfasizza l-importanza tal-implimentazzjoni sħiħa tal-liġi tal-UE, b'mod partikulari biex jintlaħqu l-objettivi tal-bijodiversita u tal-kwalità tal-ilma u tal-arja; isostni li biex tkun żgurata l-implimentazzjoni konsistenti tal-leġiżlazzjoni ambjentali tal-UE jridu jkunu allokati riżorsi biżżejjed u din trid titwettaq b'mod komprensiv bi sforzi msaħħa fl-2009;

Jistenna li l-istrateġija għall-Baħar Baltiku tinkludi miżuri effettivi biex jitnaqqas it-tniġġiż minn sorsi varji, inkluża l-biedja, mingħajr iktar dewmien; iqis li l-pajp tal-gass ippjanat fil-Baħar Baltiku mhuwiex konformi mal-iżvilupp sostenibbli f'dan ir-reġjun;

Jiddispjaċih li l-Kummissjoni ma ressqetx proposti biex tinkludi l-qasam tat-trasport marittimu fl-objettiv tat-tnaqqis fl-emissjonijiet tal-UE, u l-anqas ma ressqet proposti biex tindirizza l-impatt klimatiku tal-emissjonijiet tal-ossidu tan-nitroġenu (NOx) mill-avjazzjoni; jistieden sabiex miżuri bħal dawn jiddaħħlu mingħajr iktar dewmien;

Jiddispjaċih dwar id-dewmien fir-reviżjoni tad-Direttiva dwar il-limiti nazzjonali ta' emissjonijiet (NEC) u l-ittikkettar tal-karozzi skont is-CO2;

Jinsisti li Pjan ta' Azzjoni għall-Enerġija 2010-2014 għandu jiffoka fuq l-effiċjenza fl-enerġija u fuq l-enerġija li tiġġedded, minflok li jippromwovi enerġija konvenzjonali u jagħti prijorità lil ċerti teknoloġiji, bħal qbid u l-ħażna tal-karbonju, li mhux se jkunu kapaċi jilħqu l-objettivi tal-2020 rigward il-bidla fil-klima;

Jaqbel, rigward il-Politika Agrikola Komuni, li l-prijoritajiet li jinkludu l-konsolidazzjoni u l-implimentazzjoni tal-inizjattivi mibdija fl-2008, b'mod partikulari l-organizzazzjoni komuni tas-suq waħdieni (CMO), il-proposti leġiżlattivi dwar il-'Kontroll tas-Saħħa' u s-segwitu għall-Green Paper dwar il-Kwalità u l-effetti mistennija tal-bidla fil-klima fuq il-qasam tal-biedja; jenfasizza li ż-żieda fil-prezzijiet tal-ikel, il-konservazzjoni u l-użu sostenibbli tal-bijodiversità agrikola, l-iskema tal-frott fl-iskejjel, il-kwalità tal-prodotti agrikoli, iz-zoni inqas privileġġati, il-persuni l-iktar nieqsa - l-għajnuna mogħtija f'ikel, id-WTO, l-aċċess ikkwalifikat għas-swieq u kundizzjonijiet ta' kummerċ ġust - standards ta' kummerċ soċjali u ekoloġiċi - f'arranġamenti ta' kummerċ ħieles huma oqsma oħra li għandhom bżonn ta' attenzjoni partikulari fl-2009;

Jirrimarka li bħalissa, ikel derivat minn annimali kklonati jista' jidħol fis-suq Ewropew mingħajr kontrolli ta' xejn; jistieden lill-Kummissjoni, għalhekk, biex tressaq proposta għal regolament dwar ikel derivat minn annimali kklonati u d-dixxendenti tagħhom li għandu jkun adottat skont il-proċedura ta' kodeċiżjoni, kif mitlub mill-Parlament Ewropew fis-sessjoni parzjali tiegħu ta' Settembru I; huwa tal-opinjoni li, sakemm jidħol fis-seħħ regolament bħal dan, għandu jkun impost moratorju fuq it-tqegħid fis-suq ta' ikel immanifatturat minn annimali kklonati u d-dixxendenti tagħhom;

Jinsisti li, bħala parti mix-xogħol preparatorju għad-dħul fis-seħħ tar-Regolament IUU (sistema Komunitarja biex timpedixxi, tiskoraġġixxi u telimina sajd illegali, mhux irrappurtat u mhux irregolat), il-Kummissjoni trid tiddedika riżorsi finanzjarji, tekniċi u ta' staff li jkunu biżżejjed biex ikunu mgħejjuna dwak il-pajjiżi terzi, speċjalment pajjiżi li qed jiżviluppaw, li se jkollhom bżonn għajnuna biex jissodisfaw ir-rekwiżiti tal-iskema ta' ċertifikazzjoni ta' qabda ta' ħut, li se tidħol fis-seħħ fl-2010;

Jistieden lill-Kummissjoni biex tippreżenta l-pjan direzzjonali li wegħdet għat-tnaqqis ta' rimi ta' ħut fil-baħar, inklużi skedi speċifiċi għal tipi ta' sajd differenti, kif ukoll il-proposti leġiżlattivi assoċjati;

Jistieden lill-Kummissjoni biex, waqt id-diskussjonijiet u l-konsultazzjonijiet li tagħmel dwar ir-riforma tal-Politika Komuni dwar is-Sajd, tqis programmi għall-bdil tal-flotot tas-sajd sabiex jitnaqqas l-impatt ambjentali tagħhom (selettività aħjar, inqas konsum tal-enerġija, inqas ħsara lill-qiegħ il-baħar, eċċ) u, fejn hu possibbli, li jitnaqqas id-daqs ta' dawk il-partijiet mill-flotot tal-UE li xorta għadhom kbar wisq għar-riżorsi li għandhom għad-dispożizzjoni tagħhom;

Tkabbir u impjiegi

Jiddispjaċih dwar id-dewmien fis-segwitu għat-talba tal-Parlament għar-reviżjoni tad-Direttiva dwar l-impjieg ta' ħaddiema fil-qafas ta' prestazzjoni ta' servizzi; jitlob li din ir-reviżjoni tiċċara d-direttiva sabiex tiggarantixxi d-drittijiet fundamentali tal-ħaddiema assenjati biex jipprovdu servizzi;

Jilqa' b'sodisfazzjon l-azzjonijiet li jħaffu l-mobilità taċ-ċittadini u jħarsu d-drittijiet taċ-ċittadini waqt li dawn ikunu qed jeżerċitaw id-dritt tal-mobilità; jitlob lill-Kummissjoni biex tippreżenta proposta ġdida dwar id-drittijiet għal pensjoni supplimentari li tittratta l-kwistjoni tat-trasferibilità tal-pensjoni;

Jiddispjaċih dwar in-nuqqas assolut ta' kwalunkwe inizjattiva leġiżlattiva mill-Kummissjoni rigward ir-rikonoxximent u s-salvagwardja ta' servizzi soċjali u tas-saħħa ta' interess ġenerali;

Huwa diżappuntat ħafna dwar ir-riżultat tal-evalwazzjoni tal-operazzjoni tal-Fond Ewropew ta' Aġġustament għall-Globalizzazzjoni għaliex l-esperjenza tal-Fond s'issa turi li:

(a) ma rnexxilux jilħaq impriżi żgħar u medji,

(b) mhux qed jintuża bis-sħiħ u għaldaqstant ma jilħaqx liċ-ċittadini daqskemm kien maħsub li jagħmel,

(c) intuża biss f'numru limitat ta' oqsma bħall-qasam tal-industrija tal-vetturi ,

(d) il-kriterji tiegħu ma jippermettux evalwazzjoni xierqa dwar jekk dawk li qed japplikaw għall-fond humiex verament vittmi tal-globalizzazzjoni jew m'għandhomx kapaċità għall-innovazzjoni u l-adattament; iqis, għaldaqstant, li jekk ma jsirx progress f'dawn l-oqsma sa meta ssir l-evalwazzjoni li jmiss, għandu jitqies serjament l-għeluq tal-fond u li l-flus allokati għalih jitqiegħdu fil-Fondi Soċjali u ta' Koeżjoni;

Iwissi li kwalunkwe azzjoni li tittieħed fuq il-kwistjoni ta' kura tas-saħħa transkonfinali għandha tqis il-vijabilità u s-sostenibilità finanzjarja tas-sistemi ta' sigurtà soċjali tal-Istati Membri u l-Koordinazzjoni eżistenti tas-Sigurtà Soċjali; jirrimarka li kwalunkwe proposta ta' dan it-tip trid tirrispetta s-sussidjarjetà waqt li timmira li jkun hemm aċċess aħjar għall-kura tas-saħħa kif ukoll standards għoljin fil-forniment ta' kura tas-saħħa; jirrimarka li kwalunkwe azzjoni futura tista' twassal għal titjib rigward (a) il-moviment liberu ta' professjonisti tal-kura tas-saħħa u (b) ir-rikonoxximent reċiproku ta' kwalifiki professjonali f'dan il-qasam;

Huwa tal-fehma li l-istrumenti eżistenti tal-Istati Membri tal-UE m'għadhomx tajba biex irażżnu l-impatt tal-kriżijiet finanzjarji b'mod li jkunu mminimizzati l-ispejjeż kollettivi u evitat il-periklu morali; jiddispjaċih f'dan ir-rigward li l-Kummissjoni ma bdietx riforma komprensiva tal-arranġamenti attwali ta' regolamentazzjoni u superviżjoni tal-UE sabiex tirrispondi għal dawn l-isfidi; iħeġġeġ lill-Kummissjoni, b'mod partikulari, biex tfassal miżuri leġiżlattivi rigward ir-regolamentazzjoni tal-fondi protetti u ta' kapital privat;

Jiddispjaċih li s-superviżjoni finanzjarja ma żammitx il-pass mal-integrazzjoni tas-swieq; iħeġġeġ lill-Kummissjoni biex tfassal riżoluzzjoni biex tittrasforma l-kumitati Lamfalussy Livell 3 eżistenti f'konfigurazzjoni ta' superviżjoni mill-UE; ifakkar mill-ġdid li l-istabbiliment ta' superviżur Ewropew se jkun, fl-aħħar mill-aħħar, l-aħjar mod biex issir superviżjoni effettiva ta' kumpaniji transkonfinali; iħeġġeġ lill-Kummissjoni, b'mod partikulari, biex tieħu inizjattivi biex tiżviluppa fehma Ewropea dwar l-espożizzjonijiet għar-riskju u struttura Ewropea li tippermetti skambju rapidu ta' informazzjoni u tqassim ċar ta' responsabilitajiet ta' superviżjoni, li għadhom nieqsa;

Jesprimi t-tħassib tiegħu dwar l-effetti sekondarji negattivi tal-ispekulazzjoni fuq il-merkanzija u b'mod iktar ġenerali dwar l-impatt tat-tranżazzjonijiet finanzjarji spekulattivi fuq l-ekonomija reali; huwa tal-fehma li dan jipprovdi argumenti sodi għat-tnedija mill-ġdid tal-proġett ta' taxxa ġenerali fuq it-tranżazzjonijiet finanzjarji; iħeġġeġ lill-Kummissjoni biex tieħu miżuri f'dan ir-rigward;

Jesprimi t-tħassib tiegħu dwar id-dewmien min-naħa tal-Kummissjoni dwar l-implimentazzjoni tal-inizjattiva tagħha biex twaqqaf Bażi Komuni Konsolidata għat-Taxxa tal-Korporazzjonijiet (CCCTB);

Jiddispjaċih li l-Kummissjoni ma ressqetx strateġija komprensiva biex tittratta l-frodi fiskali, għalkemm hemm stima li din tammonta għal madwar 2.5% tal-GDP tal-UE;

Ifakkar li l-iskandlu tal-evażjoni tat-taxxa f'Liechtenstein enfasizza l-ħtieġa urġenti tar-riforma tad-Direttiva dwar it-Taxxa fuq it-Tfaddil; jesprimi, f'dan ir-rigward, it-tħassib kbir tiegħu dwar id-dewmien min-naħa tal-Kummissjoni fir-reviżjoni ta' din il-kwistjoni; iħeġġeġ lill-Kummissjoni, b'mod partikulari, biex testendi l-iskop tad-Direttiva dwar it-Tfaddil biex tkopri kull forma ta' assi finanzjarji apparti milli testendi l-kamp ta' applikazzjoni ġeografiku tagħha, fid-dawl tal-fatt li xi Ewropej ċaqalqu l-flus tagħhom lejn l-Asja (b'mod partikulari Ħong Kong, Singapor u Macao), minħabba s-segretezza bankarja stretta tagħhom li tiffaċilita l-evażjoni tat-taxxa;

Jistieden lill-Kummissjoni biex tipprepara kif xieraq għall-adattamenti meħtieġa fi żmien ir-reviżjoni ta' nofs it-terminu tal-implimentazzjoni tal-fondi strutturali, sabiex tirrispondi għall-isfidi urġenti kkawżati mill-bidla fil-klima, u biex tirrevedi l-lista ta' kategoriji ta' nfiq (programm ta' allokazzjoni ta' Liżbona) fl-Anness IV skont l-Artikolu 9(3) tar-regolament tal-Kunsill (KE) Nru 1083/2006 li jistipula d-dispożizzjonijiet ġenerali għall-fondi strutturali u billi tintroduċi kategoriji li jkollhom l-iskop li jittrattaw l-impatti tal-bidla fil-klima;

Jitlob, rigward l-implimentazzjoni tal-politika ta' koeżjoni, li l-Kummissjoni tiżgura li kemm il-prinċipju ta' sħubija skont l-Artikolu 11 tar-Regolament tal-Kunsill (KE) Nru 1083/2006 li jistipula dispożizzjonijiet ġenerali dwar il-fondi strutturali jkun applikat bis-sħiħ u kemm li l-integrazzjoni tal-perspettiva tal-ġeneru kif ukoll il-ħarsien ambjentali jkunu applikati bis-sħiħ fl-implimentazzjoni ta' programmi operazzjonali; jistieden lill-Kummissjoni biex tevita kwalunkwe użu tal-fondi strutturali li jikser il-liġi Komunitarja, b'mod partikulari l-liġi ambjentali u jemmen li l-Kummissjoni għandha tissospendi b'mod konsistenti l-iffinanzjar meta jkun hemm dubji serji rigward ir-rispett tal-liġi tal-UE;

Jilqa' b'sodisfazzjon il-Pjan ta' Azzjoni ġdid tal-Kummissjoni għall-Azzjonijiet Strutturali (COM (2008)0097); iħeġġeġ lill-Kummissjoni biex tkompli ttejjeb il-kontroll tal-baġit u jitlob li jkun hemm koperazzjoni mal-Parlament, mal-Istati Membri u mal-awtoritajiet lokali u reġjonali u biex tirrapporta regolarment lill-Parlament;

Jistieden lill-Kummissjoni biex tippromwovi iktar progress rigward l-iżvilupp territorjali Ewropew bl-implimentazzjoni tal-Ewwel Programm ta' Azzjoni għall-implimentazzjoni tal-Aġenda Territorjali tal-UE u biex tippromwovi u tkompli tiżviluppa l-Karta ta' Liepzig waqt li timplimenta bis-sħiħ ir-rekwiżiti ta' Natura 2000; jenfasizza li d-dimensjoni rurali trid tkun integrata fl-Aġenda Territorjali, permezz ta' proċess simili għal dak li wassal għall-Karta ta' Liepzig, u li d-dipendenza reċiproka bejn id-dimensjoni urbana u rurali għandha titqies b'mod sħiħ fil-proċess ta' implimentazzjoni tal-fondi strutturali;

Jitlob lill-Kummissjoni biex tippreżenta pjan ta' azzjoni għall-iżvilupp ta' spazju marittimu Ewropew mingħajr fruntieri u programm ta' azzjoni li jikkonċerna l-mobilità urbana; jenfasizza li, fiż-żewġ pjanijiet ta' azzjoni, iridu jkunu integrati bis-sħiħ l-objettivi rigward u t-tħassib dwar il-bidla fil-klima;

Jilqa' b'sodisfazzjon l-intenzjoni li titressaq Green Paper biex jinħall il-potenzjal tal-industriji kulturali u kreattivi u komunikazzjoni dwar il-multilingwiżmu; jenfasizza li, f'dak li għandu x'jaqsam mal-Green Paper dwar il-mobilità transkonfinali taż-żgħażagħ, il-kwistjoni ta' kif l-appoġġ tal-UE għen biex tiżdied il-mobilità u wkoll il-ħtiġijiet baġitarji futuri sabiex jintlaħqu n-numri fil-mira, iridu jitqiesu;

It-twettiq tal-Politika Komuni ta' Immigrazzjoni

Jilqa' b'sodisfazzjon l-idea ta' approċċ globali dwar il-migrazzjoni, li issa jinkludi l-migrazzjoni legali, iżda jenfasizza li f'dan il-pakkett il-Kummissjoni trid tressaq proposti speċifiċi għas-settur dwar il-ħaddiema staġunali;

Jiddeplora l-introduzzjoni ta' informazzjoni bijometrika fid-dokumenti ta' residenza u ta' vjaġġar bħala parti mill-maniġment integrat tal-fruntieri esterni;

Jistieden lill-Kummissjoni sabiex tieħu l-miżuri meħtieġa sabiex tegħleb in-nuqqas ta' ftehim fil-Kunsill fil-kwistjoni tal-proposta dwar id-drittijiet proċedurali fil-proċeduri kriminali; jirrimarka li, fil-proċedura baġitarja għall-2009, il-Kumitat Parlamentari dwar il-Libertajiet Ċivili talab għat-twaqqif ta' korp ta' avukati difensuri fil-qafas tal-koperazzjoni ġudizzjarja;

Jitlob lill-Kummissjoni sabiex tirrapporta lura lill-Parlament dwar l-implimentazzjoni tar-rakkomandazzjonijiet tal-PE dwar l-użu allegat ta' pajjiżi Ewropej mis-CIA għat-trasport u ż-żamma illegali ta' priġunieri u dwar ir-riżultati tal-kwestjonarju mibgħut lill-Istati Membri kollha tal-UE dwar il-miżuri rispettivi tagħhom kontra t-terroriżmu;

Iċ-ċittadin l-ewwel

Jistieden lill-Kummissjoni, fil-kuntest tal-implimentazzjoni ulterjuri tar-regolament REACH, sabiex titlob lill-Aġenzija Ewropea tal-Kimika, sabiex tfassal lista komprensiva ta' sustanzi ferm preokkupanti sabiex tkun tista' ssir prijoritizzazzjoni adegwata ta' dawn is-sustanzi għall-awtorizzazzjoni tagħhom u sabiex jiġi implimentat id-dritt tal-konsumaturi li jitolbu tagħrif dwar dawn is-sustanzi fil-prodotti għall-konsumatur, kif mitlub fir-riżoluzzjoni tiegħu tal-10 ta' April 2008 dwar il-ġlieda kontra l-kanser fl-Unjoni Ewropea mkabbra;

Jistieden lill-Kummissjoni sabiex tieħu inizjattivi sabiex issaħħaħ is-sikurezza tal-prodotti għall-konsumaturi, l-aktar fir-rigward tad-Direttiva l-ġdida dwar is-Sikurezza tal-Ġugarelli li ġiet proposta mill-Kummissjoni;

Jirrimarka li hemm nuqqas ta' rekwiżiti dwar l-ittikkettar għall-ikel li ġej mill-annimali mitmugħin bi prodotti ġenetikament immodifikati; jistieden, għaldaqstant, lill-Kummissjoni sabiex tippreżenta dispożizzjonijiet li jirregolaw l-ittikkettar ta' dawn il-prodotti sabiex ikun hemm trasparenza għall-konsumaturi;

Jitlob lill-Kummissjoni sabiex tieħu inizjattivi adegwati għall-iżvilupp ta' Kard Soċjali Ewropea, li preferibbilment għandha tkun integrata fil-kard tal-assikurazzjoni tas-saħħa, għall-ħaddiema li jeżerċitaw id-dritt tagħhom għall-moviment ħieles, u li tkopri l-aspetti tar-Regolament 883/2004: il-benefiċċji għall-mard, il-pensjonijiet, l-invalidità, l-inċidenti, il-qgħad u l-benefiċċji għall-familja;

Jitlob lill-Kummissjoni sabiex issegwi l-appell tal-Parlament għall-ħatra ta' Mibgħut tal-Unjoni Ewropea dwar id-drittijiet tan-Nisa, biex ikun iggarantit li meta jittieħdu deċiżjonijiet ta' politika, jitqiesu d-drittijiet tan-nisa, kemm fl-UE kif ukoll fil-bqija tad-dinja.

L-Ewropa bħala sieħba dinjija

Jiddispjaċih li s'issa ma saret l-ebda riferenza mill-Kummissjoni għar-reviżjoni ta' nofs iż-żmien tal-istrumenti RELEX li hija mistennija għalkemm din kienet ġiet miftiehma permezz ta' skambju ta' ittri bejn il-Kummissjoni u l-Parlament Ewropew; jenfasizza, f'dan il-kuntest, li huwa jistenna li fl-istess ħin il-Kummissjoni tagħmel proposti adegwati sabiex tindirizza n-nuqqas ta' finanzjament kroniku tal-Intestatura 4, azzjonijiet esterni;

Jistenna li l-Kummissjoni, fit-tieni rapport tagħha dwar il-Koerenza tal-Politika għall-Iżvilupp, mistenni għall-2009, tagħti wkoll indikazzjonijiet dwar kif tista' tiżgura li l-Ewropa tibqa' fit-triq li tilħaq l-impenji tagħha tal-ODA ta' 0.7% tad-dħul gross domestiku sal-2015, u b'mod aktar ġenerali ta' kif se tilqa' għall-isfidi l-aktar riċenti li qegħdin iħabbtu wiċċhom magħhom partikolarment il-pajjiżi li qed jiżviluppaw, u li jagħmluha aktar diffiċli li jintlaħqu l-Għanijiet tal-Millennju għall-Iżvilupp, bħal-Bidla fil-Klima, il-prezzijiet tal-ikel, il-prezzijiet tal-enerġija u l-agrofjuwils;

Jilqa' b'sodisfazzjon it-tkomplija mill-ġdid tan-negozjati taħt il-patroċinju tan-NUu l-klima ta' fiduċja ġenwina bejn il-President tar-Repubblika ta' Ċipru, Demetris Christofias, u l-mexxej tal-komunità Ċiprijotta Torka, Mehmet Talat; jistieden lill-Kummissjoni sabiex tħaffef il-proċeduri tagħha u sabiex tagħmel ir-riżorsi allokati għall-komunità Ċiprijotta Torka kompletament operazzjonali, sabiex tkun mgħammra u mħejjija bis-sħiħ meta jintlaħaq ftehim komprensiv bejn iż-żewġ naħat u sabiex sa fl-aħħar ikunu jistgħu jitneħħew l-ostakoli kollha għar-riunifikazzjoni tal-gżira u għall-integrazzjoni mill-ġdid taż-żewġ komunitajiet; iħeġġeġ lill-Kummissjoni sabiex, sadanittant, tagħmel l-isforzi kollha sabiex ittejjeb ir-regolament tal-Linja l-Ħadra, u b'hekk tiffaċilita l-kummerċ bejn iż-żewġ naħat tal-gżira, li spiss huwa mfixkel u ristrett;

Jenfasizza r-responsabilitajiet miżjuda tal-UE fil-Punent tal-Balkani; jistenna li l-missjoni tal-EULEX fil-Kosovo tkun operazzjonali sal-aħħar tas-sena; jilqa', f'dan ir-rigward, il-ftehima milħuqa mas-Segretarju-Ġenerali tan-NU fir-rigward tal-konfigurazzjoni mill-ġdid tal-UNMIK, li ttejjeb il-koordinazzjoni taż-żewġ missjonijiet internazzjonali bil-ħsieb li jiġu implimentati d-dispożizzjonijiet tal-pjan ta' Ahtisaari partikolarment fir-rigward tal-konsolidazzjoni tal-istituzzjonijiet demokratiċi u r-rispett għad-drittijiet tal-bniedem u tal-minoranzi u għall-istat tad-dritt; jiddispjaċih li l-impenji finanzjarji tal-ġejjieni għall-Kosovo mhumiex aktar speċifiċi;

Jenfasizza l-ħtieġa li wieħed jaġixxi bħala attur affidabbli u komprensibbli fil-Balkani, u li jintużaw l-istess standards ma' kull pajjiż; jilqa', f'dan ir-rigward, l-iffirmar tal-Ftehimiet ta' Stabilizzazzjoni u Assoċjazzjoni mas-Serbja u mal-Bożnja-Ħerżegovina, li jkun ta' kontribut ulterjuri għall-istabilità fir-reġjun; huwa tal-fehma, madankollu, li jinħtieġu aktar sforzi sabiex jiġu ssimplifikati l-proċeduri għall-viżi u jiġi ffaċilitat l-aċċess lejn l-UE għaċ-ċittadini tal-Punent tal-Balkani; jappella lill-Istati Membri tal-UE sabiex ma jfixklux il-proċess ta' adeżjoni jekk il-prekundizzjonijiet għall-kandidati u għall-kandidati potenzjali jkunu ntlaħqu;

Jenfasizza li l-kriżi tal-Ġeorġja xeħtet dubju ulterjuri fuq l-isħubija strateġika mal-Federazzjoni Russa li għandha tkun riveduta fil-fond fid-dawl tal-ġrajjiet drammatiċi riċenti; jiġbed mill-ġdid l-attenzjoni tal-Kummissjoni għall-importanza li d-demokrazija, id-drittijiet tal-bniedem u l-libertà tal-espressjoni jitqiegħdu fil-qalba tar-relazzjonijiet tal-ġejjieni mar-Russja; iħeġġeġ lill-Kummissjoni, f'dan ir-rigward, sabiex tiddefinixxi u tinkludi punti ta' riferenza ċari fin-negozjati dwar il-Ftehima ta' Sħubija u Koperazzjoni l-ġdida li hija mistennija li tissostitwixxi l-ftehima li skadiet fl-aħħar tal-2007, u li tistabbilixxi mekkaniżmu ċar biex tiġi mmoniterjata l-implimentazzjoni tal-klawsoli kollha f'din il-ftehima;

Iħeġġeġ lill-Kummissjoni sabiex tassisti b'mod attiv lill-awtoritajiet Ġeorġjani fit-tħejjija ta' pjan ta' rikostruzzjoni għaż-żmien medju u għat-tul għall-inħawi milquta mill-kunflitt wara stima preċiża u sħiħa tad-danni mill-gwerra; itenni s-sejħa tiegħu għal għajnuna u azzjoni urġenti, l-aktar fir-rigward tad-djar, sabiex tiġi ffaċilitata l-miġja lura tar-rifuġjati u sabiex jingħataw kenn sikur qabel ix-xitwa; jistieden lill-Kummissjoni sabiex tistabbilixxi pjan ġdid sabiex jiġi indirizzat l-intensifikar u t-tisħiħ tar-relazzjonijiet mal-Ġeorġja fi ħdan il-qafas tal-Politika Ewropea tal-Viċinanzi;

Jappella għal valutazzjoni mill-ġdid tas-sħubija strateġika maċ-Ċina; jirrimarka li l-aspettattivi li l-Logħob Olimpiku setgħu jtejbu l-qagħda tad-drittijiet tal-bniedem fil-pajjiż sfaw fix-xejn; jenfasizza, barra minn hekk, li n-nuqqas ta' riżultati sostanzjali fir-rigward tad-djalogu dwar id-drittijiet tal-bniedem bejn l-UE u ċ-Ċina jitlob għal bidla fl-istrateġija u koordinazzjoni aħjar bejn l-Istati Membri bil-għan li jiġu promossi l-valuri li fuqhom hija msejsa l-UE;

Jirrimarka li għal darb'oħra, hemm possibilità li t-tamiet maħluqa mill-Konferenza ta' Annapolis ma jintlaħqux, f'każ li ma jinkisbux riżultati sa tmiem is-sena; huwa tal-opinjoni li, jekk in-negozjati attwali ma jirnexxux, l-impenn tal-UE fil-Lvant Nofsani għandu jiġi rivedut b'mod radikali; jitlob lill-Kummissjoni biex, f'dan ir-rigward, tħejji pjan ambizzjuż kemm għal Gaza kif ukoll għax-Xatt tal-Punent, li fih jiġu definiti miżuri ċari dwar kif għandha tingħeleb il-wegħda lill-poplu Palestinjan, billi mhux biss jiġi megħjun, iżda jiġu sodisfatti l-bżonnijiet bażiċi tiegħu;

Jenfasizza illi l-illanċjar tal-Unjoni għall-Mediterran kabbar ulterjorment l-irwol tal-UE u l-aspettattivi tal-pajjiżi msieħba fir-reġjun fir-rigward tal-UE; jirrimarka li l-wegħdiet għandhom jiġu segwiti b'azzjonijiet; jitlob lill-Kummissjoni biex tenfasizza u tiddefinixxi aħjar il-proġetti u programmi kollha li tħabbru fil-Konferenza ta' Pariġi, bl-implikazzjonijiet finanzjarji rilevanti tagħhom;

Iqis li l-istruttura istituzzjonali tar-relazzjonijiet tal-UE mal-Asja għandhom jirriflettu aħjar l-importanza ikbar li għandu dan ir-reġjun fid-dinja; iħeġġeġ għalhekk lill-Kummissjoni biex tressaq proposti biex ittejjeb id-dimensjoni tal-Unjoni Ewropea fil-proċess tal-ASEM u l-ASEP, għas-Samit ASEM/ASEP li jmiss taħt il-Presidenza Belġjana fl-2010;

Jistenna li ssir implimentazzjoni malajr tal-istrateġija tal-Asja Ċentrali; jiddispjaċih li s'issa din ġiet limitata prinċipalment għall-proġetti tal-enerġija, u jitlob għalhekk biex ikun hemm tibdil u jiġu indirizzati l-prijoritajiet l-oħra, bħas-sigurtà umana u l-problemi ambjentali;

Itenni mill-ġdid il-pożizzjoni tiegħu rigward it-twaqqif ta' sottokumitati għad-Drittijiet tal-Bniedem mal-pajjiżi kollha msieħba fl-ENP bil-ħsieb li jkun żviluppat djalogu strutturat fuq id-Drittijiet tal-Bniedem u d-demokrazija; f'dan ir-rigward, jitlob li jkun hemm involviment mill-qrib tal-Parlament fit-tħejjija u s-segwitu ta' dawn is-sottokumitati; jitlob għal darb'oħra lill-Kummissjoni biex, flimkien ma' dawn is-sottokumitati, tfassal rapport annwali dwar il-konformità tal-ftehimiet mad-Drittijiet tal-Bniedem u mal-klawsola tad-demokrazija; iqis fl-istess ħin li t-twaqqif ta' Strateġija speċifika tad-Drittijiet tal-Bniedem għall-Pajjiżi żżid b'mod sostanzjali l-koerenza u l-konsistenza tal-politika tal-UE;

Jirrimarka li hemm bżonn ġenwin li jiżdied il-baġit tal-EIDHR mill-2009 'il quddiem, partikolarment bil-għan li jkun hemm fondi addizzjonali disponibbli kemm għall-proġetti f'pajjiżi ''diffi ċli'' kif ukoll għal proġetti mmexxija direttament mid-delegazzjonijiet tal-Kummissjoni mal-organizzazzjonijiet lokali tas-soċjetà ċivili, sabiex kull pajji ż fejn jiġu implimentati dawn il-proġetti jkun jista' jkollu aċċess għall-fondi Komunitarji;

Jiġbed l-attenzjoni għaż-żewġ sentenzi reċenti tal-Qorti Ewropea (Sentenza tal-Qorti tal-Prim Istanza fil-Każ T-228/02 tat-12 ta' Diċembru 2006 u sentenza tal-Qorti tal-Ġustizzja fil-Każijiet Konġunti C-402/05 P u C-415/05 tat-3 ta' Settembru 2008) li jikkonfermaw l-illegalità tas-sistema ta' ''black-list'' tal-Unjoni Ewropea u tan-Nazzjonijiet Uniti relatata ma' persuni u organizzazzjonijiet assoċjati mal-attivitajiet terroristiċi; jitlob lill-Kummissjoni sabiex tipproponi riformi għas-sistema tal-listi u biex tħejji leġiżlazzjoni dwar miżuri ta' kumpens għall-vittmi ta' miżuri tal-UE kontra t-terroriżmu li jkunu ġew applikati bi żball jew illegalment;

Jenfasizza li ftehimiet ta' kummerċ ħieles għandhom jiġu maħsuba b'mod illi jipprovdu għall-promozzjoni ta' standards ambjentali u soċjali ogħla li jkunu jorbtu legalment;

Regolamenti aħjar

Huwa mħasseb serjament dwar il-metodi ġodda li qed twaqqaf il-Kummissjoni permezz tal-Komunikazzjoni reċenti tagħha ' Ewropa li tikseb ir-riżultati – l-Applikazzjoni tal-Liġi Komunitarja ' COM(2007) 502 meta jkunu qed jiġu applikati l-liġi Komunitarja u l-proċeduri ta' ksur; jinsab inkwetat dwar l-intenzjoni tal-Kummissjoni li tinnazzjonalizza mill-ġdid l-ipproċessar tal-ilmenti; jirrimarka l-infurzar dgħajjef ferm tal-liġi Komunitarja; jitlob lill-Kummissjoni biex issaħħaħ l-attivitajiet tagħha bħala 'gwardjan tat-Trattati' biex tiżgura l-konformità sħiħa mal-leġiżlazzjoni Komunitarja min-naħa tal-Istati Membri kollha; jitlob lill-Kummissjoni biex tipprovdi lill-Parlament b'evalwazzjoni ċara, eżawrjenti u oġġettiva tar-riżultati miksuba fl-2008 permezz tal-metodu l-ġdid fir-rigward tal-applikazzjoni tal-liġi Komunitarja fid-diversi setturi u fir-rigward tal-Istati Membri li huma involuti fil-proġett pilota;

Reviżjoni tal-Baġit tal-UE

Jinnota li l-baġit tal-UE huwa għodda biex jgħin fil-kisba tal-implimentazzjoni tal-objettivi tal-UE u li r-reviżjoni baġitarja ppjanata għall-2008/2009 tipprovdi l-opportunità biex tirriforma kemm in-nefqa kif ukoll id-dħul tal-baġit tal-UE; jitlob lill-Kummissjoni biex tressaq proposti biex jissolvew dilemmi li ilhom għaddejjin deċenni sħaħ fir-rigward ta' ribassi - relatati mar-Renju Unit u oħrajn -, ir-riforma ta' politiki agrikulturali u r-riforma tas-sistema ta' riżorsi proprji sabiex l-Unjoni tibqa' tkun kredibbli u tegħleb problemi finanzjarji attwali fir-rigward tal-isfidi li qed tiffaċċja l-UE, b'mod partikolari fil-ġlieda kontra l-bidla fil-klima, il-promozzjoni tal-iżvilupp sostenibbli u l-koeżjoni soċjali u l-kisba tal-Objettivi tal-Millennju għall-Iżvilupp;

Komunikazzjoni

Jirrimarka li l-prijoritajiet ta' komunikazzjoni se jeħtieġu koordinazzjoni mal-Parlament, billi jitqies id-djalogu bejn l-istituzzjonijiet;

Riżorsi Umani

Jinnota li l-Kummissjoni mhix intenzjonata li titlob għal aktar riżorsi umani waqt il-mandat tagħha, minbarra dawk relatati mat-tkabbir; iqis illi, skont il-prijorità mogħtija lill-ġlieda kontra l-bidla fil-klima, għandu jkun hemm iktar staff tal-Kummissjnoi fil-qasam tal-effiċjenza tal-enerġija u tal-enerġija rinnovabbli; jinnota li f'bosta okkażjonijiet, il-Parlament stieden għal aktar staff biex jimmonitorja l-applikazzjoni tal-liġi Komunitarja u biex jiġu indirizzati proċeduri ta' ksur, b'mod speċjali fir-rigward tal-liġi ambjentali tal-UE;

Jagħti istruzzjonijiet lill-President tiegħu biex jgħaddi din ir-riżoluzzjoni lill-Kunsill, lill-Kummissjoni u lill-parlamenti ta' l-Istati Membri.


MOZZJONI GĦAL RIŻOLUZZJONI

imressqa biex jingħalaq id-dibattitu dwar id-dikjarazzjoni mill-Kummissjoni

skont l-Artikolu 33 tar-Regoli ta' Proċedura

f'isem il-Grupp ALDE

dwar il-prijoritajiet tal-Parlament Ewropew għall-Programm Leġiżlattiv u ta' Ħidma tal-Kummissjoni għall-2009

Riżoluzzoni tal-Parlament Ewropew dwar il-prijoritajiet tal-Parlament Ewropew għall-Programm Leġiżlattiv u ta' Ħidma tal-Kummissjoni għall-2009

Il-Parlament Ewropew ,

wara li kkunsidra l-Komunikazzjoni mill-Kummissjoni dwar l-Istrateġija Politika Annwali għall-2009 (COM(2008)0072),

wara li kkunsidra l-implimentazzjoni attwali tal-Programm Leġiżlattiv u ta' Ħidma għall-2008 (COM(2007)0640),

wara li kkunsidra r-riżoluzzjoni tiegħu tal-24 ta' April 2008 dwar il-Komunikazzjoni mill-Kummissjoni dwar l-Istrateġija Politika Annwali għall-2009,

wara li kkunsidra l-kontribuzzjonijiet li ngħataw mill-kumitati tiegħu, li tressqu lill-Kummissjoni mill-Konferenza tal-Presidenti,

wara li kkunsidra l-Artikolu 33 tar-Regoli ta' Proċedura tiegħu,

billi d-Djalogu Strutturat mal-Kummissjoni huwa pass interistituzzjonali importanti kemm fl-implimentazzjoni tal-Programm Leġiżlattiv u ta' Ħidma għall-2008 attwali kif ukoll fit-tfassil u fl-adozzjoni tal-Programm Leġiżlattiv u ta' Ħidma għall-2009,

billi, għalhekk huwa kruċjali li Djalogu Strutturat għandu jsir fil-waqt it-tajjeb sabiex l-isforzi jiffukaw fuq id-definizzjoni ta' għanijiet strateġiċi ewlenin tal-UE għas-snin li ġejjin,

billi l-prijoritajiet politiċi għandhom jikkorrispondu mar-riżorsi finanzjarji disponibbli,

Jinkoraġġixxi lill-Kummissjoni Ewropea biex tqiegħed bħala prijorità politika it-tisħiħ tal-kompetittività tal-Unjoni Ewropea;

Jistieden lill-Kummissjoni biex tressaq proposti li jiżguraw li l-SMEs ikunu jistgħu jserħu fuq swieq flessibbli tax-xogħol, għaliex dan hu rekwiżit importanti għan-negozji;

Jitlob biex ikun hemm aktar komunikazzjoni dwar is-servizzi soċjali ta' interess ġenerali;

Jappoġġja l-proposta tal-Kummissjoni li tistabbilixxi miri dwar it-tnaqqis tal-faqar għall-fażi li jmiss tal-Istrateġija tal-UE dwar l-Inklużjoni Soċjali u l-Protezzjoni Soċjali;

Jistieden lill-Kummissjoni, qabel toħroġ ir-rapport annwali li jmiss dwar l-EGAF, biex tiddefinixxi kriterji ta' referenza ċari u kriterji biex tevalwa r-riżultati miksuba fil-każi fejn l-għajnuna finanzjarja kienet ipprovduta mill-EGAF;

Jistieden lill-Kummissjoni biex tippreżenta kumunikazzjoni dwar l-implimentazzjoni mill-Istati Membri tal-Fond ta' Globalizzazzjoni Ewropew li hu wieħed mill-istrumenti ewlenin biex tkun implimentata l-istrateġija tal-UE dwar l-inklużjoni soċjali, il-protezzjoni soċjali u l-impjiegi;

Jistieden lill-Kunsill u lill-Kummissjoni biex tirrevedi l-iskeda proposta għall-adozzjoni tar-rakkomandazzjoni tal-Kunsill dwar il-mobilità ta' voluntiera żgħażagħ fl-Ewropa sabiex jippermettu lill-Parlament li jkollu żmien biżżejjed biex jagħti l-opinjoni tiegħu dwar ir-rakkomandazzjoni;

Jistieden lill-Kummissjoni biex tippreżenta kumunikazzjoni li tevalwa l-implimentazzjoni, mill-Istati Membri, tad-direttiva dwar il-koordinament tas-sistemi tas-sigurtà soċjali fl-Istati Membri;

Jistieden lill-Kummissjoni biex tippreżenta komunikazzjoni dwar l-adozzjoni tas-sistemi ta' edukazzjoni u taħriġ għall-ħiliet ġodda meħtieġa fis-suq tax-xogħol;

Saħħa

Jiddispjaċih mill-fatt li minkejja talbiet repetuti u speċifiċi tiegħu, il-Kummissjoni għadha ma ressqitx emenda leġiżlattiva għad-Direttiva 2000/54/KE dwar il-protezzjoni tal-ħaddiema: l-esponiment għall-aġenti bioloġiċi (Direttivi 89/391/KEE u 90/679/KEE) biex tindirizza r-riskji li ġejjin mix-xogħol ma' labar u oġġetti mediċi li jaqtgħu; iħeġġeġ lill-Kummissjoni biex tressaq mingħajr aktar dewmien proposta li tkun konformi mar-rapport ta' inizjattiva tiegħu dwar il-protezzjoni tal-ħaddiema Ewropej fil-kura tas-saħħa minn infezzjonijiet li jinxterdu permezz tad-demm minħabba feriti kkawżati mil-labar tal-injezzjonijiet (2006)2015(INI);

Jilqa' b'sodisfazzjon il-fatt li fl-aħħar il-Kummissjoni ressqet il-proposta tagħha għad-direttiva dwar l-applikazzjoni tad-drittijiet tal-pazjent f'servizzi ta' kura tas-saħħa transkonfinali li hu l-ewwel pass importanti 'l quddiem għal zona Ewropea ħielsa tal-pazjent; jenfasizza l-importanza ta' din id-Direttiva biex ikun provdut qafas ta' drittijiet u obbligi kemm għall-pazjenti kif ukoll għall-fornituri tal-kura tas-saħħa; jirrimarka li l-pazjenti għandhom ikunu intitolati għal trattament fi Stat Membru ieħor tal-UE, mingħajr l-ebda tħassib dwar spejjeż, sikurezza u kwalità; iqis bħala kruċjali li d-direttiva tkun adottata qabel it-tmiem tal-mandat parlamentari attwali;

Politika dwar it-trasport

Jappoġġja bis-sħiħ in-negozjati attwali fil-qafas tal-tielet pakkett għas-sikurezza marittima; jiġbed l-attenzjoni dwar l-importanza li jintlaħaq ftehim qabel it-tmiem ta' dan it-terminu parlamentari;

Jenfasizza l-ħtieġa ta' leġiżlazzjoni komuni fl-oqsma tal-obbligi tal-istati tal-bandiera u tar-responsabilitajiet ċivili ta' proprjetarji ta' bastimenti;

Jenfasizza l-fatt li l-introduzzjoni tal-Eurovignette għandha tkun fil-prinċipju obbligatorja; jinsisti wkoll li l-profitti li jirriżultaw għandhom jintużaw biss biex jonqsu l-ispejjeż esterni u biex isir investiment f'infrastrutturi alternattivi;

Jinsisti dwar il-ħtieġa li jkunu implimentati netwerks trans-Ewropej bħala strumenti vitali biex jitjiebu l-interoperabilità u l-interkonnessjonijiet tan-netwerks nazzjonali; jitlob lill-Kummissjoni biex tipprovdi rapporti regolari dwar proġetti strateġiċi, il-progress u l-finanzjament tagħhom;

Politika Reġjonali u ta' Koeżjoni

Iqis li, fid-dawl tar-reviżjoni ta' nofs iż-żmien tal-implimentazzjoni tal-Fondi Strutturali, jeħtieġ li fil-futur ikunu garantiti r-riżorsi finanzjarji għall-politika ta' koeżjoni sabiex jiġu megħluba l-isfidi l-ġodda antiċipati li għandhom impatt territorjali sinifikanti; jinnota li flimkien mal-koeżjoni ekonomika u soċjali jeħtieġ għandhom ikunu indirizzati l-isfidi li jirriżultaw minn bidliet demografiċi, mill-konċentrazzjoni urbana, mis-segregazzjoni, miċ-ċaqliq migratorju, minn aġġustament meħtieġ għall-globalizzazzjoni, mill-bidla fil-klima, mill-ħtieġa li tkun garantita l-provvista tal-enerġija, kif ukoll l-proċess ta' żvilupp gradwali taz-zoni rurali;

Hu tal-fehma li l-politika ta' koeżjoni għandha tibqa' politika Komunitarja bi qbil mat-Trattat u mal-prinċipju ta' solidarjetà, u għalhekk jirrifjuta kull tentattiv ta' nazzjonalizzazzjoni mill-ġdid ta' din il-politika;

Jitlob lill-Kummissjoni biex tieħu approċċ integrat li jinvolvi azzjonijiet koerenti fil-politika ta' koeżjoni fid-dawl tal-pjan ta' azzjoni li jmiss dwar il-mobilità urbana;

Jitlob lill-Kummissjoni biex, wara l-adozzjoni tar-rapport tiegħu ta' Mejju 2007 dwar il-housing u l-politika reġjonali, twettaq żewġ studji fil-qasam tal-housing: wieħed biex turi kif is-setgħat u r-responsabilitajiet qed jinqasmu bejn il-livelli nazzjonali, reġjonali u lokali u tfassal qafas ġuridiku fl-UE-27, u studju ieħor dwar l-ispiża ta', u d-domanda għal, housing u s-suq tal-proprjetà inġenerali fl-Istati Membri;

Ġustizzja Ċivili fis-Suq Intern

Jitlob għal proposti leġiżlattivi speċifiċi dwar l-Att Awtentiku Ewropew, l-uffiċċju tal-ħarsien tal-adulti u l-e-ġustizzja;

Itenni s-sejħa tiegħu għal proposti dwar l-Istatut għal Assoċjazzjoni Ewropea u għal Soċjetà Reċiproka Ewropea;

Jistenna progress sostanzjali dwar il-Qafas ta' Referenza Komuni għal-Liġi tal-Kuntratti;

Innovazzjoni u Riċerka

Itenni s-sejħa tiegħu lill-Kummissjoni biex tipprovdi rappurtar kontinwu tar-riżultati intermedji u finali tal-proġetti ffinanzjati permezz tal-Programm ta' Qafas għar-Riċerka u l-Iżvilupp attwali;

Politika dwar l-Enerġija

Jitlob lill-Kummissjoni biex tivverifika s-sitwazzjoni attwali tal-Istati Membri dwar il-kostruzzjoni tal-Enerġija TEN; ifakkar lill-Kummissjoni li l-proġetti magħżula jikkontribwixxu biex jitkompla s-suq intern tal-enerġija u għas-sigurtà tal-provvista fl-UE;

Unjoni Ekonomika u Monetarja

Jistieden lill-Kummissjoni biex tressaq proposta leġiżlattiva dwar it-twaqqif ta' Reġim ta' Investiment Privat Ewropew li jippermetti kummerċ transkonfinali għal prodotti ta' investiment bejn investituri professjonali;

Jinkoraġġixxi bil-qawwa l-Kummissjoni biex tiffinalizza l-proposta leġiżlattiva dwar il-Bażi Komuni u Konsolidata għat-Taxxa (CCCTB);

Jistieden lill-Kummissjoni, fid-dawl tat-taqlib attwali fis-suq finanzjarju, biex tressaq proposta li ssaħħaħ il-qafas superviżorju attwali tal-UE; jenfasizza l-ħtieġa li jkun iċċarat l-irwol tal-Kumitati ta' Superviżjoni, 'l hekk imsejjħa Kumitati Lamfalussy tat-Tielet Livell, u li dawn jingħataw kompiti li iwasslu għal aktar koperazzjoni u konverġenza superviżorja;

Il-politika tal-Konsumatur

Jilqa' l-proposta għal reviżjoni tal- acquis tal-konsumatur, kif ippreżentat mill-Kummissjoni;

Iqis li l-Kummissjoni teħtieġ tevalwa b'attenzjoni l-kwistjoni tal-appell tal-konsumaturi, inkluża l-kwistjoni tal-bażi legali, u tippreżenta, kif xieraq, soluzzjoni koerenti fil-livell Ewropew, li tinkludi l-possibilità li l-konsumaturi jieħdu azzjoni flimkien;

Iħeġġeġ lill-Kummissjoni biex tissorvelja b'mod rigoruż l-implimentazzjoni u l-infurzar ta' direttivi ewlenin, bħad-Direttiva tas-Servizzi, il-Kodiċi Doganali Modernizzat u d-Direttivi l-ġodda fi ħdan l-ambitu tal- acquis tal-konsumaturi (Direttiva dwar it-Timeshare, Direttiva dwar il-Kreditu tal-Konsumatur);

Il-Baġit

Wara l-proċess ta' konsultazzjoni pubblika, hemm il-proposta tal-Kummissjoni dwar ir-reviżjoni tal-baġit ta' nofs it-terminu, kif stipulat fil-Ftehima Interistituzzjonali tal-2006; jistenna li jkun hemm strateġija innovattiva u li tħares 'il quddiem li se tgħin lill-Ewropa biex taffaċċja l-isfidi tal-ġejjieni b'mod aktar effettiv, b'baġit li jopera bħala mezz u mhux bħala xkiel;

Kontroll Baġitarju

Iħeġġeġ lill-Kummissjoni, meta jitqiesu l-Istqarrijiet ta' Assigurazzjoni li huma kostantement negattivi, biex iżżid l-isforzi tagħha ħalli tikkonvinċi lill-Istati Membri biex jippubblikaw dikjarazzjonijiet nazzjonali dwar l-immaniġġjar tal-fondi tal-UE taħt ġestjoni konġunta, kif mistqarr fir-riżoluzzjonijiet tal-kwittanza tal-2003, 2004, 2005 u 2006 u fil-ftehima interistituzzjonali tal-2007-2013; jitlob lill-Kummissjoni biex tressaq proposta dwar ir-riskju aċċettabbli ta' żball fil-bosta oqsma ta' infiq;

Jistieden lill-Kummissjoni biex tkompli bl-isforzi tagħha fil-ġlieda kontra l-piżijiet amministrattivi imposti fuq il-protagonisti ekonomiċi pubbliċi u privati, tippreżenta rendikont dwar ir-riżultati miksuba, u tindika miżuri futuri li għandhom jittieħdu f'dan il-qasam;

BIDLA FIL-KLIMA U EWROPA SOSTENIBBLI

Iħeġġeġ lill-Kummissjoni biex tħejji immedjatament abbozz ta' proposta biex jieqaf il-qtugħ illegali tal-injam, meta wieħed jiftakar li l-Unjoni Ewropea għandha rwol ċar f'dan il-qasam, minħabba li hija l-importatur u l-konsumatur ewlieni tal-injam u wieħed mid-donaturi ewlenija tal-għajnuna kif ukoll investitur dirett;

Iqis li huwa fundamentali li n-nefqa fir-riċerka Ewropea dwar l-enerġija rinnovabbli għandha tiżdied sabiex titjieb l-abilità tal-Ewropa li tikseb l-għanijiet tagħha marbuta mal-bidla fil-klima kif ukoll biex issaħħaħ is-sigurtà tal-enerġija f'ġejjieni kkaratterizzat minn żieda fil-kompetizzjoni għall-fjuwils fossili;

Jistieden lill-Kummissjoni biex tirrevedi d-Direttiva 2003/65/KE li temenda d-Direttiva 86/609/KEE dwar il-ħarsien tal-annimali użati għal skopijiet sperimentali u xjentifiċi oħra;

Iħeġġeġ lill-Kummissjoni biex toħloq pjan ta' azzjoni tal-Komunità sabiex il-Baħar Baltiku u l-Baħar l-Iswed ikunu mħarsa mill-effetti tat-tniġġiż;

Jistieden lill-Kummissjoni biex tressaq kemm jista' jkun malajr il-proposta tagħha dwar il-mekkaniżmu ta' ffinanzjar għall-bini u l-operat sal-2015 ta' 12-il impjant dimostrattiv involuti fil-ħolqien kummerċjali tal-enerġija bi qbid u ħażna tal-karbonju; iqis li din hija l-akbar prijorità u, għalhekk, jistieden lill-Kummissjoni biex tressaq il-proposti tagħha sa tmiem l-2008;

Il-Politika tas-Sajd

Jilqa' b'sodisfazzjon l-intenzjoni tal-Kummissjoni li tippreżenta fl-2009 proposta għal riforma tal-Organizzazzjoni tas-Suq Komuni (CMO) fir-rigward tal-prodotti tas-sajd;

Jiddeplora l-fatt li l-Kummissjoni għadha ma resqitx komunikazzjoni dwar l-armonizzazjoni tal-penali f'każ ta' ksur serju tal-liġi tal-Komunità fl-industrija tas-sajd;

Itenni l-istedina tiegħu lill-Kummissjoni biex talloka fondi għall-integrazzjoni tal-politika marittima tal-UE u biex tressaq strumenti leġiżlattivi xierqa għall-implimentazzjoni tagħha;

Jenfasizza l-importanza li titkompla r-riforma tal-Politika Agrikola Komuni (CAP); rigward il-Verifika tas-Saħħa bħala inizjattiva politika importanti mill-Kummissjoni, li għandha tfittex li tipprovdi s-simplifikazzjoni u l-aġġustamenti meħtieġa għall-perjodu 2009-2013 u bħala pass 'il quddiem importanti lejn ir-riforma tal-Perspettiva Finanzjarja tal-UE, li se teżamina l-prijoritajiet għall-perjodu wara l-2013; jitlob li tingħata kunsiderazzjoni xierqa għar-riżultati tar-Rawnd ta' Doha dwar l-Iżvilupp;

IĊ-ĊITTADIN L-EWWEL

L-identita kulturali u d-diversità

Jenfasizza l-bżonn li l-proċedura attwali għall-adozzjoni tal-programm Erasmus Mundus (2009-2013) tasal għal konklużjoni xierqa u rapida;

Iqis li huwa essenzjali li jkun żgurat segwitu xieraq għas-Sena Ewropea tad-Djalogu Interkulturali u jistieden lill-Kummissjoni biex tkompli dan id-djalogu;

Iħeġġeġ lill-Kummissjoni biex toħroġ komunikazjoni lejn il-bidu tal-2009 dwar id-djalogu bejn l-Universitajiet u l-Impriżi, bil-għan li titjieb il-kompetittività tal-universitajiet Ewropej, u Green Paper dwar l-industriji kulturali u kreattivi li tipproponi possibilitajiet differenti għall-iżvilupp tal-potenzjal ta' industriji kulturali għall-ħolqien tal-impjiegi u t-tkabbir ekonomiku;

Jiddeplora l-fatt li l-proposta tal-Kummissjoni COM(2008)0229 li temenda r-regolament dwar l-aċċess pubbliku għad-dokumenti tal-Parlament Ewropew, il-Kunsill u l-Kummissjoni (ir-Regolament (KE) Nru 1049/2001) tonqos milli jwieġeb għas-sejħiet magħmula mill-Parlament u miċ-ċittadini għat-titjib tat-trasparenza u l-aċċessibilità fl-UE, u jitlob għal progress rapidu dwar kwistjonijiet oħra marbuta mat-trasparenza, bħall-benefiċjarji tal-fondi tal-UE;

L-EWROPA BĦALA MSIEĦBA DINJIJA

Il-kummerċ

Jenfasizza l-importanza tal-konklużjoni b'suċċess tar-Rawnd ta' Doha dwar l-Iżvilupp, li issa jinsab fi stadju kritiku ħafna wara li fallew it-taħdidiet f'Lulju 2008; f'dan ir-rigward, jistieden lill-Kummissjoni biex iżżid l-isforzi tagħha mal-imsieħba kummerċjali tad-WTO biex tintlaħaq kemm jista' jkun malajr ftehima ambizzjuża li tippromwovi l-kummerċ u l-iżvilupp;

Iħeġġeġ lill-Kummissjoni biex timplimenta b'mod konsistenti strateġiji ta' aċċess tas-suq tal-UE, biex tipprovdi ħarsien aħjar għall-proprjeta intelletwali u biex teħodha kontra l-iffalsifikar; f'dan ir-rigward, jistieden lill-Kummissjoni biex tikkonkludi l-ACTA (Ftehima Kummerċjali Kontra l-Iffalsifikar) kemm jista' jkun;

Jistieden lill-Kummissjoni biex tuża l-istrumenti legali u politiċi kollha li tista' biex tappoġġja relazzjoni ġusta u bbilanċjata mal-imsieħba kummerċjali tagħna fir-rigward tal-aċċess għax-xiri pubbliku għall-kumpaniji Ewropej;

Il-Viċinat Ewropew

Jitlob għal reviżjoni dettaljata tal-Politika Ewropea tal-Viċinat (ENP), b'mod partikulari fir-rigward tal-ġirien tal-Lvant tal-UE; jistenna lill-Kummissjoni biex tippreżenta l-proposti tagħha għal titjib fir-relazzjonijiet mal-ġirien tal-Lvant u jittama li r-reviżjoni ta' nofs it-terminu relatata mal-istrumenti finanzjarji tal-azzjoni esterna u żieda fir-riżorsi finanzjarji jagħtu kontenut reali lill-ENP u jagħmluha aktar rilevanti għall-pajjiżi kkonċernati;

Jitlob għal aktar sforzi fir-rigward tal-faċilitazzjoni tal-viża u l-liberalizzazzjoni tagħha għall-ġirien tal-Lvant tal-UE, flimkien ma' sforzi biex jiżdied il-kummerċ ħieles;

Jenfasizza l-importanza li jitkomplew in-negożjati dwar l-adeżjoni mal-Kroazja, anki bħala sinjal għar-reġjun wiesa' tal-Balkani tal-Punent li l-ġejjieni tiegħu jinsab fl-UE, dejjem jekk jintlaħqu l-kriterji meħtieġa;

Jistieden lill-Kummissjoni biex tmexxi kemm jista' jkun malajr bir-reviżjoni tagħha tar-relazzjonijiet bejn l-UE u r-Russja;

Jenfasizza l-bżonn li jkun żgurat qafas finanzjarju stabbli u koerenti għall-operazzjonijet tal-UE, speċjalment fil-Kosovo u l-Afganistan;

Iħeġġeġ lill-Kummissjoni biex tipparteċipa attivament biex issir kontribuzzjoni koordinata, sostanzjali u viżibbli għal riżultat pożittiv tal-Konferenza ta' Reviżjoni tal-NPT fl-2010;

Id-drittijiet tal-bniedem

Jistieden lill-Kummissjoni biex tinkludi f'kull Karta ta' Strateġija tal-Pajjiż u f'dokumenti ta' strateġija oħra, strateġija speċifika dwar id-drittijiet tal-bniedem u s-sitwazzjoni fir-rigward tad-demokrazija u biex din tintuża bħala qafas għal djalogu politiku;

Jistieden lill-Kummissjoni biex tarmonizza r-riżultati ta' djalogu u konsultazzjoni tad-drittijiet tal-bniedem fi proġetti u programmi, b'mod partikulari għall-għajnuna fl-iżvilupp u l-koperazzjoni teknika, kummerċjali u finanzjarja;

Jistieden lill-Kummissjoni biex tappoġġja l-implimentazzjoni sħiħa tat-Trattat dwar il-Projbizzjoni tal-Mini u biex tappoġġja inizjattivi għall-adozzjoni ta' trattat internazzjonali għall-projbizzjoni ta' munizzjon tat-tip cluster;

Jenfasizza l-importanza strateġika ta' soluzzjoni għall-kunflitt tal-Lvant Nofsani għall-istabilità u l-ġid tar-reġjun kollu tal-Mediterran; itenni l-istedina tiegħu għal soluzzjoni bejn l-Iżrael u l-Palestinjani;

L-Għanijiet ta' Żvilupp tal-Millennju

Jiddeplora bis-saħħa n-nuqqas ta' kordinazzjoni u ta' koerenza fl-isforzi tal-Istati Membri ewlenin biex jinkisbu l-Għanijiet ta' Żvilupp tal-Millennju, kif muri mill-fatt li qed jaqgħu lura fl-impenji tagħhom; jenfasizza, għalhekk, il-ħtieġa li jiġu stabbiliti skedi programmatiċi nazzjonali li jorbtu sabiex tkun żgurata żieda fl-għajnuna reali bħala mezz li jinkisbu l-miri kollettivi mwiegħda;

Nagħmlu l-Politika Komuni tal-Immigrazzjoni Realtà

Jilqa' b'sodisfazzjon l-impenn tal-Kummissjoni għall-iżvilupp ta' Politika Komuni tal-Immigrazzjoni , u jenfasizza li l-"Patt Ewropew dwar il-Politika tal-Immigrazzjoni" għandu jkopri kwistjonijiet marbuta kemm ma' l-indirizzar tal-immigrazzjoni illegali u l-immaniġġjar tal-immigrazzjoni illegali, kif ukoll tniedi politika Ewropea dwaril-kenn politiku fuq il=-bażi ta' proposti li għandhom jiġu proposti mill-Kummissjoni qabel tmiem l-2008;

Jagħti istruzzjonijiet lill-President tiegħu sabiex jgħaddi din ir-riżoluzzjoni lill-Kunsill, lill-Kummissjoni u lill-gvernijiet u l-parlamenti tal-Istati Membri.


Kumitat għall-Affarijiet Legali

ABBOZZ TA' AĠENDA

Laqgħa Straordinarja

It-Tnejn 22 ta' Settembru 2008, 19.00 – 20.30

Fil-preżenza tal-Kunsill u tal-Kummissjoni

22 ta' Settembru 2008, 19.00 – 20.30

Adozzjoni tal-aġenda

Avviżi taċ-Chairman

L-applikazzjoni tar-regoli tal-kompetizzjoni għat-trasport bil-ferrovija, bit-triq u permess tal-passaġġi fuq l-ilma interni (Verżjoni kkodifikata)

Kumitat Responsabbli: JURI

· Konsiderazzjoni tal-bażi legali

*** Ħin għall-votazzjoni ***

Is-sikurezza fit-toroq: imqabad tal-idejn għall-passiġġieri fuq vetturi bil-mutur b'żewġ roti (verżjoni kodifikata) 2003/0058(COD) Votazzjoni fuq il-corrigendum

Is-sikurezza fit-toroq: stands għall-vetturi bil-mutur b'żewġ roti (verżjoni kodifikata) 2003/0059(COD) Votazzjoni fuq il-corrigendum

L-identifikazzjoni ta' kontrolli, tell-tales u indikaturi għal karozzi b'żewġ jew bi tliet roti (Verżjoni kodifikata) 2006/0175(COD) Votazzjoni fuq il-corrigendum

*** Tmiem tal-votazzjoni ***

Skambju ta' opinjonijiet mas-Sur Stoiber, President tal-Grupp ta' Livell Għoli dwar it-Tnaqqis tal-Piżijiet Amministrattivi

L-Istatut tal-kumpanija privata Ewropea

Kumitat Responsabbli: JURI

Opinjonijiet:

· Skambju ta' opinjonijiet

Tilwimiet li fihom hu involut il-Parlament

Verifika tal-kredenzjali

Laqgħa tal-koordinaturi

Kwistjonijiet varji

Data u post tal-laqgħa li jmiss

· 7 ta' Ottubru 2008, 11.00 – 12.45 u 15.00 – 18.30


Kumitat għall-Ambjent, is-Saħħa Pubblika u s-Sikurezza tal-Ikel

ABBOZZ TA' AĠENDA

Laqgħa Straordinarja

Il-Ħamis 25 ta' Settembru 2008, 10.00 – 12.00

Adozzjoni tal-aġenda

Avviżi taċ-Chairperson

Standards ta' rendiment għall-emissjonijiet minn karozzi ġodda tal-passiġġieri

Kumitat Responsabbli: ENVI*

Opinjonijiet:

IMCO – Deċiżjoni: l-ebda opinjoni

· Adozzjoni tal-abbozz ta' rapport

· Skadenza għat-tressiq tal-emendi: 10 ta' Ġunju 2008, 12.00

Data u post tal-laqgħa li jmiss

· 6 ta' Ottubru 2008, 15.00 – 18.30

· 7 ta' Ottubru 2008, 09.00 – 12.30 u 15.00 – 18.30